
Με επιτυχία πραγματοποιήθηκε η επίσκεψη της Κοινο_Τοπίας 
στο Κέντρο Διαλογής Ανακυκλώσιμων Υλικών στο ‘‘XYTA’’ της Πάτρας
Στα πλαίσια των κοινωνικών παρεμβάσεων και της υπεύθυνης ενημέρωσης που θέλει να παρέχει η Εταιρεία Κοινωνικής Δράσης και Πολιτισμού Κοινο_Τοπία www.koinotopia.gr στα μέλη και τους υποστηρικτές της πραγματοποίησε επίσκεψη γνωριμίας στο Κέντρο Διαλογής Ανακυκλώσιμων Υλικών (Κ.Δ.Α.Υ.) στο ‘‘XYTA’’ στην περιοχή της Ξερόλακκας της Πάτρας. 
Κατά τη διάρκεια του πρώτου μέρους της επίσκεψης στο Κ.Δ.Α.Υ. Πάτρας έγινε παρουσίαση από τον υπεύθυνο έργου της Ελληνικής Εταιρείας Αξιοποίησης Ανακύκλωσης Α.Ε. Γιώργο Καραμαλή του τρόπου σύστασης και λειτουργίας της εταιρείας -υπό την ευθύνη της οποίας λειτουργούν όλα τα Κ.Δ.Α.Υ στη Ελλάδα- των υποδομών της, του σχεδιασμού ανάπτυξης, της γεωγραφικής κάλυψης, της υγιεινής και ασφάλειας των εργαζομένων και κατόπιν δόθηκαν στοιχεία για τη συμμετοχή των πολιτών στην ανακύκλωση, έγιναν συγκρίσεις ανά περιοχή στη Ελλάδα αλλά και με άλλες χώρες της Ευρωπαϊκής Ένωσης, συζητήθηκαν οι μέθοδοι διαλογής των ανακυκλώσιμων υλικών, το έλλειμμα παιδείας και ενημέρωσης αλλά και μηχανισμού επιβολής της ανακύκλωσης με επιβάρυνση όσων αρνούνται τη συμμετοχή τους και επιβράβευση όσων εφαρμόζουν πρακτικές πρόληψης δημιουργίας απορριμμάτων, ενώ απαντήθηκαν και πολλά ερωτήματα. Ακολούθησε περιήγηση των συμμετασχόντων στους επισκέψιμους χώρους των εγκαταστάσεων του Κ.Δ.Α.Υ. υπό την καθοδήγηση του Γ. Καραμαλή και των συνεργατών του.
Η Ανακύκλωση http://www.herrco.gr/herrco_movie2.html σήμερα αποτελεί σημαντι- κή προτεραιότητα για το περιβάλλον και το μέλλον μας. Δεν είναι μια εφήμερη τάση της εποχής, αλλά αντίθετα, υποχρέωση κάθε πολιτισμένης κοινωνίας που συμβάλει έμπρακτα στη βελτίωση των συνθηκών διαβίωσης.

· Συμβάλλει στη μείωση των αστικών αποβλήτων που πρέπει να συλλεχθούν από τους Δήμους και να μεταφερθούν σε ολοένα και πιο δυσεύρετους Χώρους Υγειονομικής Ταφής Υπολειμμάτων (ΧΥΤΥ) 

· Συνεισφέρει στη εξοικονόμηση πρώτων υλών και ενέργειας, που συνήθως είναι μη ανανεώσιμες (πετρέλαιο, μεταλλεύματα κλπ) παρέχοντας και οικονομικά οφέλη στην ελληνική κοινωνία που σε μεγάλο μέρος εισάγει πρώτες ύλες και ενέργεια

· Δημιουργεί νέες θέσεις εργασίας

· Συμβάλλει στη δημιουργία μιας έμπρακτης περιβαλλοντικής συνείδησης

Με δεδομένο ότι η προστασία του περιβάλλοντος είναι υπόθεση όλων μας, η επιτυχία της εναλλακτικής διαχείρισης εξαρτάται, όχι μόνο από την ευαισθητοποίηση, αλλά και από την ενεργό συμμετοχή. Οι πληροφορημένοι και ενεργοί πολίτες είναι ο κινητήριος μοχλός για να υλοποιηθούν οι στόχοι του νόμου και της ελληνικής κοινωνίας και να προστατευθεί πιο αποτελεσματικά το περιβάλλον.

